**ΑΝΑΚΟΙΝΩΣΗ – ΑΠΑΝΤΗΣΗ ΥΠΟΥΡΓΕΙΟΥ ΕΡΓΑΣΙΑΣ ΣΕ ΑΚΕΛ ΓΙΑ ΘΕΣΜΟ ΕΕΕ**

Αναφορικά με την ανακοίνωση του ΑΚΕΛ για τις τοποθετήσεις της Επιτρόπου Διοικήσεως για το θεσμό του ΕΕΕ, το υπουργείο Εργασίας διευκρινίζει καταρχάς πως οι όποιες καθυστερήσεις παρουσιάστηκαν στην εξέταση αιτήσεων για Ελάχιστο Εγγυημένο Εισόδημα, παρουσιάστηκαν μετά την έναρξη της πανδημίας covid-19 και η συντριπτική πλειοψηφία τους οφείλεται στα ελλιπή στοιχεία των αιτήσεων που έχουν υποβληθεί.

Σε περιπτώσεις με ιδιαίτερες συνθήκες όπου πιθανό να παρατηρηθεί η όποια καθυστέρηση, παρέχεται σύμφωνα με την ισχύουσα νομοθεσία έκτακτη οικονομική βοήθεια.

Για την καλύτερη επικοινωνία του κοινού με τις υπηρεσίες του ΥΕΠΚΑ έχει ήδη δρομολογηθεί σε συνεργασία με το υπουργείο Έρευνας Καινοτομίας και Ψηφιακής Πολιτικής η δημιουργία Τηλεφωνικού Κέντρου Εξυπηρέτησης, για την υλοποίηση του οποίου θα προκηρυχθεί διαγωνισμός τον ερχόμενο Σεπτέμβριο.

Το Υπουργείο Εργασίας εν μέσω δύσκολων συνθηκών που δημιούργησε η πανδημία covid-19 απ’ την ημέρα εκδήλωσής της, δε σταμάτησε να εργάζεται μεθοδικά κι απρόσκοπτα για την καλύτερη στήριξη και εξυπηρέτηση εργαζομένων και πολιτών.

Ως εκ τούτου, τις εκτοξευθείσες βολές του ΑΚΕΛ κατά του υπουργείου και των υπηρεσιών του, τις θεωρούμε άδικες, ανυπόστατες και υποβολιμαίες.